Avion Venezolano Secuestra 


Tabata banda di 2or di merdia, riba un 
Diadomingo, dia 29 di juli, 1984 cu un avion 
Venezolano, un jet DC-9 di Linea Aeropostal 
Venezolano (LAV) ta lanta un vuelo di 175 miya 
for di Caracas, Venezuela pa Corsou. Abordo 
tabatin 87 pasahero, incluiendo cinco miembro 
di tripulacion. Segun oficialnan di Venezuela. E 
pasaheronan tabata 54 di nacionalidad Hulandes, 
13 Venezolano, 4 Mericano, 4 Argentinero, 4 
Portugues, 1 Libanes, 1 Haitiano y 1 Dominicano. 
Un rato despues pa 2:10pm cu e avion a lanta 
vuelo, el a wordo secuestra.. Despues di e 
ETE NY secuestro, e avion a aterisa pa un rato na isla 
Margarita, Venezuela. E piloto a wordo forsa pa bula pa Trinidad enbes, unda e avion a keda siete ora, 
pa despues sigui pa Aruba. Na Aeropuerto Reina Beatrix, Aruba, el a keda pa casi 12 ora y un tiro a cay. 
Aruba, mescos cu Trinidad a rechasa nan demanda. Despues el a bay Corsou y a aterisa na Aeropuerto 
Hato pa 9or di mainta, menos di mei ora cu el a laga Aruba. Mientras na Aruba, e secuestradonan, no 
identifica, a menasa di bula e avion y su pasahero y tripulantenan si no cumpli cu nan demanda pa arma, 
municion, un helicopter y cinco miyon dollar di rescate. Informacion di Venezuela y e Ministro di 
Turismo, Sr. Armando Duran ta reporta cu su gobierno totalmente ta rechasa e demandanan. Tambe el 
a reporta cu ta pensa cu ta trata di seis secuestrado abordo. 





Despues cu e tempo di menasa a vence, e secuestradonan a ordena e avion pa bay pa Corsou y eynan 
nan ripiti nan demanda. En cambio pa awa, cuminda, ijs y servicio sanitario, nan a laga seis pasahero 
bay, dos adulto, un hoben y un criatura. Dialina, dia 30 di juli, varios tempo di e menasa a pasa sin 
incidente y e gobierno di Corsou tabata tratando di convence e secuestradonan pa laga 12 mucha bay. 
Autoridadnan di Venezuela a bisa cu nan ta pensa cu tabata trata di dos secuestrado. Un di nan, un 
Haitiano, Hilertante Dominique, antes un Capitan di ehercito Haitiano kende tabata biba den exilio na 
Venezuela y opone pa e regimen autoritario di Haiti su Presidente-pa-bida, Jean-Claude Duvalier. E 
unico residente Dominicano den e lista di pasahero tabata Felix Segundo, oficialnan a bisa. 


Na cierto momento nan a laga seis pasahero bay, pero a tira e señora Argentinero, kende su casá. Sr. 
Roman Puertas, a faya pa bolbe bek cu 1 miyon dollar, di acuerdo cu prensa local. E seis pasaheronan 
aki a wordo permiti pa bay despues cu e victimanan cansa a roga pa autoridadnan pa cumpli cu e 
atracadonan nan demanda di cinco miyon dollar y un helicopter. Cuatro di nan a wordo laga den 
libertad pa 1:30pm y despues pa 3:00pm un homber a laga e avion cargando un mucha muhecu tabata 
sangra na su boca y tabata parce for di tino. Sr. Robin Visser, relationista publico di e aeropuerto a 
identifica cuatro di e pasaheronan cu nan a laga bay na prome instante: Sr. Roman Puertas; Claudette 
Balentine (32) di Corsou, y su yiu; y Ricardo Rafael (18) nacionalidad desconoci. Reporteronan cu tabata 
monitor conversacionnan entre e avion y toren di control a bisa cu algun rato despues e secuestradonan 
a tira e señora di e comerciante Argentinero. Roman Puertas, cu tabata un di den e prome grupo cu a 
wordo laga pa bay y supuestamente a priminti pa entrega un miyon dollar na e secuestradonan. Tambe 
reporteronan a scucha e piloto, Arturo Reina, a bisa cu e muhe a wordo tira y cu e secuestradonan kier 
pa un dokter wordo manda pa e avion, pero nan a insisti cu e dokter mester bin bisti cu paña interior 
solamente. Ora autoridadnan a ofrece pa manda un ambulance, Reina a bisa: “No, no ambulance, djis 
manda un dokter”. Pa 3:45pm por a scucha Reina ta bisa oficialnan di toren control, cu e 

secuestradonan a bisa cu si Puertas no regresa den cinco minuut cu e placa, nan lo pone su señora den e 
porta di e avion y tir'e mata. Un vocero di aeropuerto a confirma cu Reina a bisa cu tabatin dos 
secuestrado, un Haitiano y un residente di Santo Domingo. Anteriormente a ser bisa cu tabatin siete 
secuestrado tabata involvi den e secuestro di e avion Diadomingo despues cu el a lanta for di Caracas. 


Famianan na Manhattan, Kansas, a identifica e Mericanonan como Marcel y Nancy Perret Gentily nan 
yiunan, Michael y Marcel Perret Gentil Jr. E famia a bisa cu Gentil tabata un studiante na Universidad di 
Estado di Kansas. Oficialnan di aeropuerto a bisa tambe cu un Mericano Frank Bish tabata abordo. E 
cuidad exacto unda e tabata biba no tabata obtenibel. 


E stacion di radio Z-86 anteriormente a bisa cu un avion di carga di Merca for di North Carolina a aterisa 
na Boneiro. E coresponsal di stacion na Boneiro a bisa cu nuebe caha a wordo traslada pa un avion mas 
chikito cu a bula pa Corsou y a aterisa riba un pista di careda di auto na parti pariba di e isla, mas o 
menos 18 miya di aeropuerto internacional Hato y e avion secuestra. E stacion a bisa cu el a ricibi 
yamada telefonico for di diferente persona bisando cu nan a mira un helicopter banda di e pista. 


Oficialnan di Corsou a bisa cu e avion a wordo yena cu combestibel y movi pa e final di e pista pero 
eminentemente no a duna un señal pa lanta vuelo. Ora e piloto y pasaheronan a roga na radio, e 
secuestradonan a los dos tiro di advertencia den fondo. “Corsou, bo a scucha esaki? Ta un advertencia” 
e piloto Arturo Reina a bisa. El a bisa cu un di secuestradonan tin su co-piloto cu un revolver na cabes. 
“Si nan por haya e placa y helicopter, esaki lo termina aki”, el a bisa. Papiando cu negociadonan di 
Venezuela y Antiyas, e piloto a grita: “Por fabor, por fabor Corsou, kiko ta pasando....kiko ta pasando?” 


Oficina di Presidente, Jaime Lusinchi, den un comunicado a bisa cu e secuestradonan ta stranhero. Ela 
bisa tambe cu nan ta arma cu pistol. Sr. Octavio Lepage, Ministro Interior di Venezuela, a bisa 
reporteronan, na palacio presidencial na Caracas: “E secuestradonan a pidi mapa di e ruta pa Europa, 
Asia y Saudi Arabia. Pero un DC-9 no ta capas pa crusa Atlantico, solamente cu varios escala. Merdia 
Don Martina, Prome Ministro di Antiyas a bay toren di control na aeropuerto y papia cu dos pasahero, 
permiti pa e secuestradonan, pa roga pa un fin di e episodio aki. “Bo por haci algo pa asina nan por laga 
nos den libertad?” un hoben Curasoleño, Boi Winklaar a pidi. Un pasahero Argentinero, desconoci, 
tambe a pidi yudansa. Sr. Martina a bisa cu e lo purba pa yuda nan, pero no a responde mesora ora un 
secuestrado a puntr’e cuanto placa e por duna nan. E prome ministro a wordo bisa cu tur pasahero 
tabata bon y e secuestradonan a permiti cuminda, awa y ijs wordo manda pa e avion pa prome biaha 
desde e secuestro. Un empleado di aeropuerto cu a wordo manda, lomba sunu y pia abou, a peticion di 
e secuestradonan, a keda un ora pa limpia e tualet. El a nenga di papia cu reporteronan. 


Mientrastanto, riba Dialuna dia 31 di juli, un grupo di 12 comando Venezolano a prepara y asalta e 
avion di ripiente matando tur dos secuestrado y salbando tur e 79 personann abordo. Ningun pasahero 
a wordo herida den e tiroteo, oficialnan a laga sa. Pero prome cu e atake di e comandonan, pa 1:50 
tempran di mainta den scuridad, señora di Hilertant Dominique, esta Sra. Vianette Maritnez, a papia cu 
su casa na telefon pa bandona su menasa pa bula e avion y “stop e aventura aki”, testigonan a bisa. 
Tambe e señora a roga su casa pa permiti e señora di Roman Puertas bay pa motibo cu e ta na estado y 
malo. Sr. Dominique a nenga y aparentemente a laga habri e porta dilanti. Tambe dos ora prome, un 
tenico di Corsou, di aerolinea ALM, a sali cautelosamente for di e avion, a laga tur e aire di e tire dilanti 
bay y a kita algun fuse di e avion secuestra pa asina e avion no por bula. “Nos a tende hende grita”. 

Un di e secuestradonan a tira gasoline den e gang di e avion y purba di peg'e na candela mientras e 
grupo di 12 comandonan Venezolano a cuminsa tira cu metrayador Uzi di Israel, aparentemente a 
acerca for di varios direccion. Pasaheronan a bisa cu secuestradonan tabata dilanti den e avion y di 
repente nos a tende hende grita y coriendo bay padilanti di e avion, Nancy Perret Gentil a bisa Nan 
tabatin un bom di gasolin cu nan tabata bay sende, el a bisa. “Mi casá y ami tempran anochi ya a dicidi 
pa scapa na e porta di patras asina nos haya e oportunidad. Nos a coy nos yiunan y core pa e porta 
patras, habri'e y sali pafo, y tur hende tabata den panico. E secuestrado Dominicano tabata esun prome 
cu a ripara e atake, e pasaheronan a bisa y a purba di pone e avion na candela. El a wordo tira den su 
brasa, y mientras a busca di core el a wordo mata pa un avalanche di tiro. 


E tres portanan di e avion a habri di biaha y e pasaheronan a gatia na man cu pia sali pafo. Masha hopi 
mirones cu tabata riba e sero rond di e aeropuerto cu a bin observa, tabata bati man y grita di alegria 
mientras e pasaheronan tabata sali, despues di 36 ora di angustia desde cu e avion a sali for di Caracas 
Diadomingo. Varios pasahero a wordo hiba pa Hospital St. Elizabeth pa tratamento di cansancio y 
heridanan leve. Un polis a herida su cabes den un caida. 


E radio di Corsou y otro noticiero primeramenta a reporta cu specialistanan Mericano a tuma parti den e 
rescate, pero esaki a wordo nenga na Washington pa Alan D. Romberg, e vocero di Departamento di 
Estado, kende a bisa cu e exito di e rescate tabata debi na cooperacion internacional extenso. Oficialnan 
di Merca na Washington a bisa cu civilnan Mricano y specialistanan militar a ofrece conseho na 
autoridadnan local. 


E secuestradonan a wordo indentifica como un nativo di Santo Domingo y un capitan militar di Haiti cu 
a wordo gara na december 1982 mientras purbando di contrabanda di arma for di Sanro Domingo den 
un plot pa baha e Presidente Haitiano, Jean-Claude Duvalier. Pasaheronan a bisa cu e secuestradonan a 
yama nan mes revolucionario. 


E vocero di Departamento di Estado, Sr. Allan D. Romberg a felicita e gobiernonan di Venezuela y 
Antiyas cu e asalto cu a termina e secuestro. “Nos kier pone tambe emfasis riba e cooperacion 
internacional extenso cu a wordo involvi den e resultado”, Sr. Romberg a bisa. “E tipo di cooperacion 
asina claramente ta paga den desaroyando un miho comprendemento entre polis y otro oficialnan di 
seguridad con pa trata cu negociacion di rehen. Den entrena forsanan nacional pa conduci negociacion 
den rescate di rehen y den e yabi di sensibilidad pa oficialnan sa kiko ta spera den tratamento cu e tipo 
di crisis aki. 


Sr. Romberg a bisa cu “tecniconan” a bula pa e escena y ofrece ayuda na autoridadnan local. E no a bisa 
cuanto a wordo manda. Otro oficialnan a bisa cu e tecniconan tabata civilnan y expertonan militar. E 
personal militar a wordo tuma for di un unidad antiterorista na Fort Bragg, North Carolina, a ser bisa. 
Venezuela tambe a manda expertonan antiterorista. Sr. Romberg a bisa tambe cu Mericano no a tuma 
parti den e operacion, den cual oficialnan di seguridad a ataca e avion y mata e dos secuestradonan. 

